# Tlačová správa

Bratislava, 11. 3. 2021

**Elektronické sčítanie obyvateľov pokračuje a je sčítaných takmer 63 % obyvateľov.**

*Historicky prvé plne elektronické sčítanie obyvateľov sa začalo 15. 2. 2021. Od jeho začatia sa elektronicky sčítalo takmer 63 % obyvateľov.*

**Výsledky sčítania obyvateľov po treťom týždni za Slovensko**

**Doteraz sa sčítalo takmer 63 % obyvateľov, čo je cca 3 510 000 sčítaných.** V treťom týždni elektronického sčítania obyvateľov Slovenska sa rozdiely medzi jednotlivými krajmi mierne prehĺbili.

**Bratislavský kraj**

V Bratislavskom kraji dosahuje podiel sčítaných obyvateľov 64,8 %. Svoje prvenstvo z minulého týždňa si kraj neudržal a teraz prináleží Žilinskému kraju.

Najvyšší podiel sčítaných obyvateľov v kraji evidujú obce Hrubá Borša

80,3 % a Častá, ktorá má 78 % sčítaných obyvateľov.

Mestá kraja nad 10-tisíc obyvateľov dosahujú podiel sčítaných nad 60 %, keď má Senec 69 %, Stupava 67,3 % a Pezinok 66 % sčítaných.

V hlavnom meste Bratislava sa sčítalo 64 % obyvateľov. Z mestských častí výrazne v sčítaní napredujú malé mestské časti, ako sú Jarovce (80 %), Rusovce (70 %), Čunovo (68 %). Nad celoslovenským priemerom sú však aj početné sídliská, menovite Devínska Nová Ves 65,8 % sčítaných obyvateľov a MČ Petržalka, ktorá má 65,7 % sčítaných obyvateľov.

***PhDr. Ľudmila Ivančíková, PhD., generálna riaditeľka Sekcie sociálnych štatistík a demografie:***

*„Ďakujeme všetkým, ktorí si už splnili svoju zákonnú povinnosť a zároveň vyzývame, aby obyvatelia svoje sčítanie neodkladali na poslednú chvíľu.“*

**Sčítanie je pre obyvateľa povinné**

Pripomíname, že sčítanie obyvateľov je zo zákona povinné. Všetci obyvatelia Slovenska majú povinnosť sčítať sa vyplnením elektronického formulára. Pod pojmom obyvateľ sa v tomto prípade rozumie každý, kto má na Slovensku trvalý, prechodný, ale aj tolerovaný pobyt. Sčítať sa je povinný aj občan Európskej únie, ktorý má na území Slovenska obvyklý pobyt a  obyvatelia tretích krajín, ktorí majú na Slovensku trvalý, prechodný alebo tolerovaný pobyt.

Sčítať neplnoleté osoby, teda deti, je povinný rodič, respektíve zákonný zástupca.

Zákon o sčítaní pozná aj sankcie za nesplnenie si povinnosti. Obyvateľovi môže byť udelená pokuta obcou od 25 do 250 eur.

**Ako sčítanie realizovať**

Obyvateľ sa sčíta sám kedykoľvek a na akomkoľvek mieste využitím počítača, tabletu alebo mobilu s pripojením na internet. Sčítací formulár nájde na webovej stránke [www.scitanie.sk](http://www.scitanie.sk). Sčítať sa môže aj cez mobilnú aplikáciu pod názvom SODB 2021, ktorá je dostupná pre operačné systémy Android a iOS. Samosčítanie elektronickým formulárom je pre obyvateľov rýchly a jednoduchý spôsob na vyplnenie sčítacieho formulára bez narušenia súkromia. Pomoc obyvateľ nájde aj na linke **02/20 92 49 19.**

Údaje, ktoré obyvateľ uvedie v sčítacom formulári, sa musia vzťahovať  k rozhodujúcemu okamihu sčítania, ktorým je polnoc zo štvrtka **31. decembra 2020 na piatok 1. januára 2021.**